**ATTICA BANK**

**ΤΑΚΤΙΚΗ ΓΕΝΙΚΗ ΣΥΝΕΛΕΥΣΗ 10 ΙΟΥΛΙΟΥ 2025**

**ΟΜΙΛΙΑ CEO**

Κυρίες και κύριοι μέτοχοι,

Αγαπητοί προσκεκλημένοι,

Η φετινή Τακτική Γενική Συνέλευση πραγματοποιείται σε ένα **χρονικό σημείο-ορόσημο** για την Attica Bank. Η Τράπεζα αποτελεί πλέον έναν **σύγχρονο τραπεζικό οργανισμό, με αναβαθμισμένα μεγέθη, ενισχυμένη κερδοφορία, ισχυρή κεφαλαιακή επάρκεια** και – κυρίως – με **καθαρή ταυτότητα ρόλου και αποστολή στο ελληνικό τραπεζικό σύστημα.**

Έχουμε καταφέρει να δημιουργήσουμε μια **νέα τραπεζική πρόταση**.

Δεν επιδιώκουμε να αναμετρηθούμε με τους υπόλοιπους ομίλους σε όγκο ή μέγεθος, αλλά σε **ποιότητα σχέσης με τον πελάτη**.

Η στρατηγική μας στηρίζεται στην **ευελιξία και την προσαρμοστικότητα, την ανθρωποκεντρική προσέγγιση και τη σταθερή και αξιόπιστη χρηματοδότηση της πραγματικής οικονομίας**.

Φτάσαμε στη σημερινή εικόνα, στο νέο αυτό μοντέλο, μέσα από μια ριζική αναδιάρθρωση που περιλάμβανε:

* Τη **συγχώνευση με την Παγκρήτια Τράπεζα**, οδηγώντας στη δημιουργία της **πέμπτης μεγαλύτερης τράπεζας σε όρους ενεργητικού στην Ελλάδα**. Πρόκειται μάλιστα για την **1η τραπεζική συγχώνευση μετά την κρίση.**
* Την **ανακεφαλαιοποίηση της Τράπεζας ύψους 735 εκατ. ευρώ**, με **βασικό στρατηγικό ιδιώτη μέτοχο πλέον την Thrivest** έχοντας ποσοστό περίπου **55% στο σύνολο του μετοχικού κεφαλαίου**, απολαμβάνοντας όμως και τη συνεχιζόμενη **στήριξη του Ταμείου Χρηματοπιστωτικής Σταθερότητας, και πλέον του Υπερταμείου** μετά την απορρόφηση του πρώτου από αυτό.
* Την **πλήρη εκκαθάριση του ισολογισμού από μη εξυπηρετούμενα δάνεια** – με τον σχετικό δείκτη πλέον να βρίσκεται στο **2,9%,** επιτυγχάνοντας την πιο **δραστική πλήρη εξυγίανση** που έχει ποτέ ολοκληρωθεί στην Ελλάδα και συνεχίζοντας τις προσπάθειες μας για περαιτέρω βελτίωση του ενεργητικού μας.
* **Επαναλαμβανόμενη αυξανόμενη κερδοφορία**, **ισχυρή ρευστότητα, διεύρυνση του μεριδίου αγοράς σε όλα σχεδόν** τα προϊόντα μας και ενίσχυση της κεφαλαιακής μας βάσης.

Τα αποτελέσματα του 2024, μας δικαίωσαν. Το **2024** ήταν η χρονιά που η Τράπεζα γύρισε οριστικά σελίδα:

* **Καταθέσεις 6,1 δισ. Ευρώ,** με τον Δείκτη δανείων προς καταθέσεις στο 54%
* **Συνολικές Εκταμιεύσεις 2,3 δισ. ευρώ με μόνο 127 εκατ. περίπου μη εξυπηρετούμενα ανοίγματα**
* **Καθαρή πιστωτική επέκταση 952 εκατ. ευρώ**
* **Άνω του 9% μερίδιο αγοράς στην καθαρή πιστωτική επέκταση**, από το σύνολο των τραπεζών
* **Επαναλαμβανόμενα λειτουργικά έσοδα 142,3 εκατ. ευρώ (+96%)**

Παράλληλα, η αύξηση των οργανικών εσόδων και η μείωση της βάσης κόστους έκλεισαν τη χρονιά με **τα επαναλαμβανόμενα κέρδη προ προβλέψεων σε επίπεδα ρεκόρ για τη νέα Τράπεζα στα 43,8 εκατ**.

Η δυναμική εξέλιξη συνεχίζεται και το **2025**, όπως μας δείχνουν τα αποτελέσματα του α΄ τριμήνου 2025, που είναι ιδιαίτερα ενθαρρυντικά, καθώς **ενισχύονται περαιτέρω τα επαναλαμβανόμενα λειτουργικά κέρδη διατηρώντας ισχυρό προφίλ ρευστότητας**.

Τα **επαναλαμβανόμενα λειτουργικά κέρδη σημειώνουν αύξηση 132% σε ετήσια βάση**, δίνοντας μας τη δυνατότητα να πετύχουμε μια υψηλή, ποιοτική και συνεχώς **αυξανόμενη κερδοφορία**, ιδιαίτερα καθώς στοχεύουμε στις συνέργειες της συγχώνευσης.

Πλέον είναι ξεκάθαρος ο ρόλος μας στην χρηματοδότηση της πραγματικής οικονομίας, όπως και η ανάγκη της αγοράς για μια νέα τραπεζική εναλλακτική. Ο **ετήσιος στόχος της καθαρής πιστωτικής επέκτασης πάνω από 1 δισ. ευρώ και των 2 δισ. ευρώ σε νέες εκταμιεύσεις έως το τέλος της χρονιάς, είναι απόλυτα ορατός και επιτεύξιμος**, καθώς ήδη επιτυγχάνουμε **μεγέθη 40% υψηλότερα από το 2024, με το μεγαλύτερο ποσοστό να προέρχεται από το μικρομεσαίο χώρο.** Η Τράπεζα απαλλαγμένη από τα κόκκινα δάνεια και τα βαρίδια του παρελθόντος έχει πλέον εστιαστεί στη στήριξη της ελληνικής οικονομίας, με απτά αποτελέσματα.

Το **2024 η μεγαλύτερη πρόκληση** ήταν να μπορέσουμε να γυρίσουμε σελίδα στην Τράπεζα μέσω της **οριστικής εξυγίανσης**. Από αυτό το βήμα στη Γενική Συνέλευση του Δεκεμβρίου 2022, είχα μιλήσει για την αποφασιστικότητά μας να δοθεί ένα οριστικό τέλος σε μια μακρά περίοδο προβλημάτων και απαξίωσης της Τράπεζας. Είχα πει τότε πως «δε θα ήταν εύκολο, δε θα ήταν γρήγορο, αλλά θα είναι οριστικό». Σίγουρα δεν ήταν εύκολο, αλλά με κάθε βεβαιότητα έγινε αποφασιστικά και οριστικά. Παράλληλα, η συγχώνευση με την Παγκρήτια, μια τράπεζα με ιστορία και αποτύπωμα, αλλά δυστυχώς με αντίστοιχα προβλήματα με την παλιά Αττικής, μάς επέτρεψε να δημιουργήσουμε συνέργειες και ισχυρή παρουσία τόσο γεωγραφικά, πανελλαδικά πλέον, όσο και προϊοντικά, που πλέον είμαστε σε θέση να εκμεταλλευτούμε πλήρως, μετά την ανακεφαλαιοποίηση της Τράπεζας και τη στήριξη των μετόχων μας.

Η εμπιστοσύνη όλων των μετόχων μας σε ένα κομβικό σημείο της Τράπεζας ήταν καθοριστική, και οφείλω για ακόμη μια φορά **να σας ευχαριστήσω όλους. Τη Thrivest, το ΤΧΣ και το Υπερταμείο ως διάδοχό του, τους μικρότερους αλλά ιστορικούς μετόχους μας όπως ο ΕΦΚΑ και το ΤΜΕΔΕ, αλλά οφείλω να ευχαριστήσω και ένα μεγάλο πλήθος ιδιωτών επενδυτών** που πίστεψε στο σχέδιο μας και που, πλέον για πρώτη φορά μετά την τελευταία ανακεφαλαιοποίηση, βλέπει υπεραξίες στην επένδυσή του και προοπτική για περαιτέρω ανάπτυξη.

Φτάνοντας στον Ιούνιο του 2025, πετύχαμε ένα ακόμη ιστορικό ορόσημο. Την πρώτη διεθνή πρεμιέρα της Τράπεζας, με μια **καινοτόμο συναλλαγή** **ταυτόχρονης έκδοσης υβριδικών ομολόγω**ν που στέφθηκε με πρωτοφανή επιτυχία.

Η **ταυτόχρονη έκδοση ΑΤ1 Και Tier 2 για πρώτη φορά στις παγκόσμιες αγορές σημείωσε υπερκάλυψη πάνω από 4,5 φορές, με προσφορές περισσότερων από 50 κορυφαίων επενδυτών, που ξεπέρασαν το 1,2 δισ**. Το κυριότερο είναι ότι η ευρύτατη **συμμετοχή ξένων θεσμικών επενδυτών σε ποσοστό 80% του τελικού βιβλίου**, επιβεβαίωσε την **ψήφο εμπιστοσύνης σε εμάς και στο επιχειρηματικό σχέδιο** που στήριξαν οι μέτοχοι μας, αλλά και στις προοπτικές της ελληνικής οικονομίας και του ελληνικού τραπεζικού συστήματος στο σύνολό του.

Μεγάλη σημασία για εμάς αλλά και τις διεθνείς κεφαλαιαγορές έχει και **η πρόσφατη αναβάθμιση της αξιολόγησης της Τράπεζας από τη Moody’s**, που αναδεικνύει ακόμη περισσότερο τη σταθερότητα και τη δυναμική μας.

Δεν μείναμε όμως μόνο στην οικονομική και επιχειρηματική ανάπτυξη. Το 2025 **αναδιαμορφώσαμε την εσωτερική μας οργάνωση**, **επενδύσαμε στους ανθρώπους μας, ανανεώσαμε τα προϊόντα μας, ενισχύσαμε τον ρόλο της βιωσιμότητας στη λειτουργία μας και προσφέραμε στην κοινωνία, όπως οφείλουμε ως ένας «ζωντανός» οργανισμός**.

Ένας ζωντανός οργανισμός που ζει καθημερινά με τον κόπο και τη συνεισφορά όλων των ανθρώπων και των εργαζομένων σε αυτόν. Το 2024, κληθήκαμε να αναλάβουμε το **δύσκολο έργο ενοποίησης ανθρώπων, που προέρχονταν από δύο διαφορετικούς ιστορικούς οργανισμούς, και ταυτόχρονα να εξορθολογήσουμε το αυξημένο κόστος**, που προκύπτει αναπόφευκτα σε μια τέτοιου μεγέθους συγχώνευση. Η **προσήλωση των ανθρώπων μας στον στόχο και η αφοσίωση στον πελάτη** είναι για εμάς το διαβατήριο για το ταξίδι μας στην επόμενη ημέρα. Μέσα από δύσκολες αλλά αποφασιστικές ενέργειες, το 2024 ξεκινήσαμε την **αναδιοργάνωση του οργανισμού**, η οποία αναμένεται να ολοκληρωθεί εντός του 2025. **Κεντροποιήσαμε και ψηφιοποιήσαμε διαδικασίες**, έχοντας πάντα τους **ανθρώπους μας ως προτεραιότητα**, υιοθετήσαμε **πρακτικές και προγράμματα αξιολόγησης και ανάπτυξης απόδοσης**, ενώ παράλληλα επενδύσαμε στην **εκπαίδευση, την υγεία και την ασφάλεια της ομάδας μας**. **Μοιράσαμε από την κερδοφορία της τράπεζας και στους εργαζόμενους που συνεισέφεραν**, μέσα από **διαδικασίες διαφάνειας και αξιολόγησης**, **επενδύοντας ουσιαστικά στους πολύτιμους ανθρώπους της Τράπεζας**. Οφείλω ένα **μεγάλο ευχαριστώ** σε όλους και σε κάθε έναν ξεχωριστά για την **πίστη και την εργατικότητά τους**, για τον αγώνα που δίνουν καθημερινά προκειμένου να γίνουμε η **καλύτερη Τράπεζα για τον πελάτη, τους μετόχους και τον επόπτη.**

Όσο σημαντική ήταν η επένδυση στους εργαζομένους και στην ανάπτυξή τους, άλλο τόσο σημαντική ήταν και η **αναβάθμιση της εταιρικής διακυβέρνησης της Τράπεζας**. Το 2025, και σε συνέχεια της ΑΜΚ του 2024, προχωρήσαμε στην **ανανέωση και ενδυνάμωση του Διοικητικού μας Συμβουλίο**υ, ενώ είμαι ιδιαίτερα **ευτυχής για την εκλογή του κ. Ηροδότου ως Προέδρου του Διοικητικού Συμβουλίου**. Παράλληλα, συνεχώς **επικαιροποιούμε διαδικασίες και πολιτικές**, **συγκλίνοντας σε αυτές των καλύτερων ευρωπαϊκών τραπεζών** και θωρακίζοντας τα συμφέροντα όλων των μετόχων μας ανεξαιρέτως.

Το 2024, το αποτύπωμα της Τράπεζας έγινε ακόμη ισχυρότερο μέσω των νέων προϊόντων και πρωτοβουλιών που αναπτύξαμε στο σύνολο της δραστηριότητάς μας. **Κάθε νέο προϊόν είχε στόχο ο πελάτης να δει κάτι νέο, κάτι διαφοροποιημένο από τον ανταγωνισμό και πιστεύω ότι το καταφέραμε.** Θα ξεκινήσω από την ίδια την εξυπηρέτηση που προσφέρουμε. **Αμεσότητα, ευελιξία, προσβασιμότητα** είναι για εμάς αδιαπραγμάτευτα στοιχεία του DNA της τράπεζας που θέλουμε να χτίσουμε. Είμαστε **η μόνη τράπεζα που δέχεται τον πελάτη χωρίς ραντεβού**, που ο πελάτης δεν είναι ανεπιθύμητος, αλλά ευπρόσδεκτος ανά πάσα στιγμή. Είμαστε **η μόνη τράπεζα που λειτουργεί ταμεία καθ΄ ‘όλη τη διάρκεια της ημέρας, ενώ προσφέρουμε διευρυμένο ωράριο για τραπεζικές συναλλαγές με την υπηρεσία YourAttica**. Δημιουργήσαμε μια **σειρά νέων προϊόντων, ξεκινώντας με τα New Start και τη μοναδική στην αγορά ολοκληρωμένη λύση στεγαστικού για το Σπίτι μου ІІ,** προσφέροντας διευρυμένες υπηρεσίες με τους συνεργάτες μας, αλλά και **νέες λύσεις καταθετικών, ασφαλιστικών και επενδυτικών προϊόντων αμοιβαίων κεφαλαίων**. Στηρίζοντας τις επιχειρήσεις, δημιουργήσαμε προϊόντα όπως το **κεφάλαιο κίνησης POS**, ένα προϊόν που προσφέρει **απεριόριστες δυνατότητες και πρόσβαση σε άμεση χρηματοδότηση σε μικρομεσαίες επιχειρήσεις με καλύτερες προμήθειες εκκαθάρισης συναλλαγών, online tool για συνεχή έλεγχο και το κυριότερο**, **ασφάλεια** για τις συναλλαγές σε περίπτωση απάτης.

Παρουσιάσαμε μια **σειρά προϊόντων αμοιβαίων κεφαλαίων** ως εναλλακτική μορφή επένδυσης σε συνεργασία με ελληνικούς επενδυτικούς οίκους εγνωσμένης αξίας όπως η TRITON, Alpha Trust και 3Κ παλιότερα με δυνατότητα τοποθέτησης σε ελληνικά και διεθνή, εταιρικά και κρατικά ομόλογα, **υψηλής φερεγγυότητας** και **χαμηλού ρίσκου:**

Παράλληλα, τα **κεφάλαια υπό διαχείριση ξεπέρασαν τα 750 εκατ. ευρώ με συνεχώς αυξητική τάση στο 2025**

Συνεχίσαμε τη διείσδυση και στους τομείς του Investment Banking, με παρουσία  **σε αναδοχές έκδοσης ομολόγων πελατών μας.**

Ταυτόχρονα επαναδιατυπώνουμε με κάθε ευκαιρία τη δέσμευσή μας στην ουσιαστική στήριξη της ελληνικής οικονομίας, επιχειρήσεων και νοικοκυριών σε όλους τους κλάδους ανεξαιρέτως, εκεί όπου μπορούμε να είμαστε χρήσιμοι. Έχοντας ένα **μερίδιο αγοράς άνω του 13% στη θετική πιστωτική επέκταση το 1ο τρίμηνο του 2025** είμαστε παρόντες πλέον και συνεπείς συνεργάτες των πελατών μας, και ειδικότερα των μικρομεσαίων επιχειρήσεων. Σήμερα, **πάνω από το 50% του δανειακού μας χαρτοφυλακίου είναι στους κλάδους ενέργειας, υποδομών, μεταποίηση και τουρισμό, ενώ** και το **ναυτιλιακό μας χαρτοφυλάκιο, που δημιουργήθηκε μόλις ενάμιση χρόνο πριν, τριπλασιάστηκε το 2024**. Θέλω να υπογραμμίσω ότι **στοχεύουμε στην υγιή πιστωτική επέκταση, χωρίς εκπτώσεις σε πιστωτικά κριτήρια, απόδειξη ότι η Τράπεζα από το 2021 έχει ελάχιστα έως μηδαμινά νέα ΜΕΑ κάτω του 1% με τα προβλήματα να συσσωρεύονται από τα προηγούμενα έτη.** Πέρα όμως από τις δανειοδοτήσεις, προσφέρουμε μια **ευρεία τραπεζική εξυπηρέτηση στους πελάτες μας, έχοντας ενισχύσει το 2024 τις υπηρεσίες μας στις περιοχές της συναλλακτικής τραπεζικής**.

Όλος αυτός ο μετασχηματισμός και εξωστρέφεια της τράπεζας συνοδεύτηκε και από μια συνεχιζόμενη έμφαση **στη βελτίωση της τοποθέτησης και των πρακτικών της Τράπεζας στα πλαίσια της αειφορίας και βιωσιμότητας**. Το 2024, δημιουργήσαμε μια ειδική μονάδα βιωσιμότητας στην Τράπεζα, υιοθετήσαμε νέες πολιτικές, και επιδιώξαμε **να συνδέσουμε τη βιώσιμη ανάπτυξη με τα προϊόντα μας, δίνοντας κίνητρο στους πελάτες μας για πράσινες χρηματοδοτήσεις με μειωμένο περιβαλλοντικό αποτύπωμα, με χαρακτηριστικό παράδειγμα την υψηλή ποσόστωση αντίστοιχων δανείων στο συνολικό χαρτοφυλάκιο ναυτιλιακών χρηματοδοτήσεων**.

Εκτός όμως των στόχων που έχουμε θέσει για το περιβάλλον επιπλέον των εποπτικών απαιτήσεων, της αναβάθμισης της εταιρικής διακυβέρνησης, για εμάς παραμένει ουσιώδες ζητούμενο **η έμφαση στην κοινωνική προσφορά και τις αρχές της ίσης μεταχείρισης και ισότητας, γεγονός που καταδεικνύεται από το μεγαλύτερο ποσοστό σε ελληνική εταιρία συμμετοχής γυναικών στην ανώτατη διοίκηση, το οποίο σήμερα ανέρχεται σε 50%,** αποδεικνύοντας τη δέσμευσή μας ουσιαστικά και έμπρακτα.

Ως μια τράπεζα που έχει επιλέξει να είναι **δίπλα στους ανθρώπους, συνεισφέραμε και φέτος στην κοινωνική συνοχή με πολυεπίπεδες δράσεις κοινωνικής ευθύνης που αφορούν την υγεία, την ισότητα ευκαιριών, την επιχειρηματικότητα, τον αθλητισμό και την εκπαίδευση, σε συνεργασία με πολλές Μη Κυβερνητικές Οργανώσεις** σε όλη την Ελλάδα. Χαρακτηριστικά θα αναφέρω τη στήριξη μας στον οργανισμό **Kids Save Lives που παρέχει απινιδωτές σε σχολεία όλης της Ελλάδας και εκπαιδεύει τα παιδιά σε πρώτες βοήθειες** - μια δράση με βάθος, καθώς αποτελεί επένδυση στη γενιά του μέλλοντος. Ήταν ιδιαίτερη χαρά μας, όταν **πριν περίπου 1 μήνα διακριθήκαμε με το βραβείο Εταιρικής Κοινωνικής Ευθύνης στα βραβεία του ΕΒΕΑ** για το σύνολο αυτών των δράσεων, ένα βραβείο που αποτελεί μια πρώτη αναγνώριση της δέσμευσής μας.

Και ενώ το 2024 ήταν μια χρονιά πολύ έντονης δραστηριότητας και ορόσημο, όπως ανέφερα, φαίνεται ότι το **2025** εξελίσσεται σε μια ακόμη πιο απαιτητική χρονιά για εμάς. Μια **χρονιά σταθεροποίησης, ενδυνάμωσης και μετασχηματισμού**. Μια χρονιά που απαιτεί ευελιξία και προσαρμοστικότητα στις νέες συνθήκες που διαμορφώνονται γεωπολιτικά και οικονομικά παγκοσμίως, επηρεάζοντας και το δικό μας περιβάλλον. Αλλά και **μια χρονιά που σηματοδοτεί μια νέα αρχή για εμάς με προτεραιότητα την ανάπτυξη, χτίζοντας πάνω στα θεμέλια που τέθηκαν μετά την εξυγίανση, τη συγχώνευση και την ανακεφαλαιοποίηση** που συντελέστηκαν το 2024. Οι βασικές επιδιώξεις για τη φετινή χρονιά είναι:

* Η **ολοκλήρωση της λειτουργικής συγχώνευσης** με την ενοποίηση όλων των πληροφοριακών συστημάτων της Τράπεζας μέσα στο 4ο τρίμηνο φέτος (και επιδίωξή μας είναι να ολοκληρωθεί ακόμη και νωρίτερά εφόσον μπορέσουμε)
* Η **ολοκλήρωση των βασικών ενεργειών αναδιάρθρωσης με τη μείωση του λειτουργικού κόστους**. Ήδη έχουμε ολοκληρώσει τον **εξορθολογισμό προσωπικού και καταστημάτων**, νωρίτερα από τους στόχους του επιχειρηματικού σχεδίου.
* Η **αναβάθμιση και σταδιακή ανακαίνιση των φυσικών καταστημάτων μας**. Επικεντρωνόμαστε σε **65 καταστήματα πανελλαδικά πλέον 5 επιχειρηματικών κέντρων, μην αποκλείοντας στο μέλλον και περαιτέρω ανάπτυξη**.
* **Βελτίωση της εμπειρίας του πελάτη από το ψηφιακό περιβάλλον έως το κατάστημα**, ενισχύοντας το αποτύπωμά μας σε ψηφιακές εφαρμογές από το 4ο τρίμηνο φέτος, μαζί με την ενοποίηση συστημάτων, δίνοντας νέες λειτουργικότητες στο χρήστη.
* **Αυτοματοποιήσεις και χρήση τεχνολογίας εσωτερικά** στην τράπεζα προκειμένου να βελτιώσουμε ακόμη περισσότερο τον χρόνο απόκρισης σε κάθε αίτημα και μειώνοντας ακόμη περισσότερο το λειτουργικό μας κόστος.
* **Δημιουργία νέων καινοτόμων ανταγωνιστικών προϊόντων** σε όλο το φάσμα των υπηρεσιών μας, αποδεικνύοντας την έμπρακτη στήριξη στην πραγματική οικονομία και τις ανάγκες ιδιωτών και επιχειρήσεων.

Με μια δυνατή θέση στην αγορά, προχωράμε μπροστά, με βήματα που θα μας φέρουν πιο κοντά στον στόχο μας: **μια Νέα Τράπεζα δίπλα στον πελάτη.**

**Ευέλικτη, Αξιόπιστη, Δυναμική, Σταθερή αλλά κυρίως προσβάσιμη και ανθρώπινη.**

Κυρίες και κύριοι μέτοχοι,

η σημερινή μέρα έχει ακόμη μεγαλύτερη σημασία. Σήμερα, 9 μήνες περίπου μετά τη νομική συγχώνευση θα παρουσιάσουμε **τη νέα μας επωνυμία και τη νέα μας εταιρική ταυτότητα**. Για όλους εμάς στην Τράπεζα, η νέα ταυτότητα δε σηματοδοτεί απλά μια αλλαγή σελίδας, αλλά σε συνδυασμό με την ολοκλήρωση της λειτουργικής συγχώνευσης, **τη δημιουργία και εκκίνηση πλέον της Νέας Τράπεζας.**

Αναμένοντας την ολοκλήρωση της ενοποίησης των πληροφοριακών συστημάτων της Τράπεζας, **ξανασυστηνόμαστε στο κοινό μας**. Όχι μόνο ως όνομα και σήμα, αλλά από το 4ο τρίμηνο φέτος και ως **νέο κατάστημα, με νέες ψηφιακές εφαρμογές, νέα προϊόντα και προτάσεις, έχοντας ως επίκεντρο τις ανάγκες του πελάτη**. Η **ευελιξία και η προσβασιμότητα** θα συνεχίσουν να μας διαφοροποιούν, διατηρώντας προτάσεις που φέραμε στην τραπεζική και οι πελάτες μας αξιοποιούν στην καθημερινότητά τους.

Έχοντας αυτή την εικόνα σήμερα, οι **στόχοι μας για το 2027** δε θα μπορούσαν να μην είναι υψηλοί:

* Απόδοση κεφαλαίων μεγαλύτερη από 20%
* Διαμόρφωση του δείκτη κόστους/εσόδων κάτω από 40%
* Κέρδη προ προβλέψεων να ξεπερνούν τα 280 εκατ.
* Δείκτης μη εξυπηρετούμενων δανείων κάτω από 3%

Προτού περάσουμε στο περισσότερο αναμενόμενο σημείο της σημερινής Γενικής Συνέλευσης, θα ήθελα να μοιραστώ κάτι μαζί σας. Τα τελευταία 3 χρόνια σχεδόν αντιμετωπίζουμε αρκετές επιφυλάξεις και επικρίσεις. Πως θα ήταν αδύνατο να εξυγιανθεί η Τράπεζα, πώς θα ήταν αδύνατο να βρεθεί σοβαρός ιδιώτης επενδυτής, πως θα ήταν αδύνατο να γυρίσει σε σταθερή κερδοφορία, πως θα ήταν αδύνατο να κάνουμε όλα όσα σταθερά επιτυγχάνουμε με πολύ κόπο, αλλά πίστη στον στόχο και το όραμά που είχαμε Διοίκηση και Μέτοχοι. Σήμερα οι επιφυλάξεις είναι κατά πόσο πραγματικά μπορούμε να μεγαλώσουμε κι άλλο, ότι είμαστε μικροί για να ανταγωνιστούμε αποτελεσματικά τους γίγαντες του ελληνικού τραπεζικού συστήματος.

 Όμως θα ήθελα να υπενθυμίσω ότι καμιά από τις σημερινές μεγάλες και ισχυρές τράπεζες δεν μεγάλωσαν σε μία ημέρα. Έφτασαν στο σήμερα μετά από αλλεπάλληλες στρατηγικές κινήσεις συγχωνεύσεων ξεκινώντας και οι ίδιες από ένα μικρό μέγεθος και μια τουλάχιστον μακρά περίοδο εξυγίανσης μετά την κρίση. Και ο δικός μας στόχος είναι **να μεγαλώσουμε** μέσα από σίγουρα και σταθερά βήματα, **χωρίς όμως να χάσουμε την ταυτότητά μας**. Την τραπεζική πίσω στα βασικά.  **Την τραπεζική κοντά στον πελάτη, ουσιαστικά και έμπρακτα**. Ήδη σήμερα, η Τράπεζά μας πλησιάζει στο να τριπλασιάσει τα μεγέθη της σε περίοδο 2ετίας. Από περίπου 80εκ οργανικές επαναλαμβανόμενες ζημίες, είμαστε ήδη το 2024 σε περίπου 44εκ κέρδη και υλοποιούμε το πλάνο μας αυτά να 5πλασιαστούν στην 3ετία. Ενώ ήδη παίρνουμε μερίδιο στην πιστωτική επέκταση που το 1ο τρίμηνο του 2025 ανήλθε στο 13,5% του συνόλου της αγοράς.

Ως Διοίκηση δεσμευτήκαμε στο παρελθόν σε στόχους που έμοιαζαν ανέφικτοι. **Σήμερα επαναδιατυπώνουμε τη δέσμευσή μας απέναντι σε όλους εσάς που μας εμπιστευτήκατε σε ό,τι αφορά την υλοποίηση του επιχειρηματικού μας σχεδίου με προσήλωση και αποφασιστικότητα**.

Φτάνουμε όμως στο σημείο, που νομίζω ότι έχει κεντρίσει το ενδιαφέρον όλων. Την παρουσίαση μιας ιστορικής απόφασης: **της νέας επωνυμίας και του νέου σήματος της Νέας Τράπεζας.**

Αυτό το νέο όνομα είναι για εμάς **η έκφραση όσων είμαστε και όλων όσων θέλουμε να γίνουμε**. **Η εικόνα και η ουσία μιας σύγχρονης Τράπεζας, με έμπνευση και επίκεντρο τον άνθρωπο: τον εργαζόμενο, τον πελάτη, τον συνεργάτη μας.**

Δε θα πω περισσότερα, πάμε να το δούμε.

CrediaBank λοιπόν***.* Στον πυρήνα της CrediaBank, βρίσκεται ένας αέναος κύκλος συνεργασίας, εμπιστοσύνης, δέσμευσης στον άνθρωπο**.

Η **νέα μας ταυτότητα εκφράζει τη σχέση εμπιστοσύνης, τη ροή της εξέλιξης και τη δυναμική της κοινής προόδου**. **Είμαστε δίπλα στον άνθρωπο και οικοδομούμε τη νέα εποχή της τραπεζικής, με ανθρώπινο πρόσωπο, επιστρέφοντας στις βασικές αρχές της σχέσης Τράπεζας με πελάτη.** Μιας σχέσης που χτίζεται στην **αμφίδρομη εμπιστοσύνη**.

Το νέο λογότυπο **αποτυπώνει την ένωση των αναγκών των πελατών μας με τις χιλιάδες προοπτικές που τους προσφέρουμε και συμβολίζει έναν δεσμό εμπιστοσύνης**.

Πρόκειται για μια σημαντική αλλαγή, όχι μόνο στην εικόνα αλλά και στην ιστορία της Τράπεζας: **Μια νέα υπόσταση, που συνδυάζει τα καλύτερα στοιχεία των 2 τραπεζών.** Ένα σχήμα, με νέα κουλτούρα και νέες αξίες που σέβονται τις επιτυχίες και την ιστορία τους. **Σηματοδοτεί τη νέα εποχή του οργανισμού και τη δυναμική συνέχεια της πορείας του προς ένα δυνατό «όλον», τον μετασχηματισμό της Τράπεζας, με επίκεντρο τον άνθρωπο.**

Κυρίες και κύριοι,

Με αίσθημα ευθύνης απέναντι σε εσάς, τους πελάτες και τους εργαζομένους μας, αλλά και τους μετόχους μας και τις εποπτικές αρχές **συνεχίζουμε με συνέπεια την πορεία που ξεκινήσαμε**.

Σας ευχαριστώ θερμά για τη διαρκή εμπιστοσύνη και τη στήριξή σας.